ID-DIĠITALI Miktub mill-MEP Alfred Sant Meta wieħed jaħseb dwar il-bidliet fid-dinja u f'pajjiżna li kienu tassew qawwija, x'aktarx li jikkonkludi li l-akbar bidla ma ġratx bil-waqa' tal-imperi kolonjali jew bil-kollass tal-Unjoni Sovjetika jew bil-qawmien taċ-Ċina. L-aqwa bidla… li għadha qed tinfirex b'rata tal-għaġeb… kienet tar-revoluzzjoni diġitali. Ma ġabitx biss rankatura enormi fl-użu u fl-iżvilupp tal-kompjuters. Ħolqot ukoll modi radikalment ġodda ta' kif nikkomunikaw bejnietna, nivvjaġġaw, nitgħallmu, niddevertu, inġibu ruħna fil-ħajja ta' kuljum. Nażżarda ngħid li bil-ħeffa li bihom qed iseħħu l-bidliet, id-diġitali għad jiddeffes anki fil-proċeduri li bihom immutu. Kull aspetti tal-ħajja qed jiġu affettwati mid-diġitali. Dan ifisser li se jaqgħu lura jew aktar lura dawk is-soċjetajiet li ma jirnexxilhomx jitgħallmu kif jużawh u kif jużawh tajjeb. Biex tagħqad, ħadd mhu se jkun jista' jgħid li tgħallem dwar id-diġitali dak li hemm bżonn minnu u daqshekk. Min mhux se jibqa' jġedded it-tagħrif tiegħu u l-prattika li jkun akkwista, se jispiċċa f'qasir żmien mitluf fid-dinja diġitali daqs dawk li qatt ma importahom jersqu lejha. Kull sajf mhuwiex l-istess bħas-sajf ta' qablu. Tas-sena li għaddiet kien tassew uniku hekk kif Malta nqabdet bil-kbir fit-tieni mewġa tal-pandemija u l-ottimiżmu faċli tal-bidu nbidel fi dwejjaq u anke biża' mill-futur. Sa fejn nistgħu naraw sa issa, Malta se tkun ħierġa jew ħarġet minn taħt id-dell tal-Covid-19 aktar ma s-sajf jiġi f'tiegħu. Setturi ekonomiċi ewlenin se jipprovaw jingranaw lura fil-ħidma tagħhom wara l-istaġnar u agħar tal-aħħar xhur. Hafna mill-modi kif jistgħu jżidu fir-ritmu tagħhom se jkunu qed jiddependu minn żviluppi barra l-pajjiż. Jista' jiġri li das-sajf se jagħtina prova ta' kemm il-mudell ta' żvilupp ekonomiku li segwejna fl-aħħar deċennji hu vijabbli fuq medda tat-tul. IL-PRESIDENZA PORTUGIŻA Fi tmiem dax-xahar tiġi fi tmiemha l-presidenza tal-Kunsill tal-Ministri tal-Unjoni Ewropea mill-Portugall. Naħseb li kollox ma' kollox, kienet waħda mill-aktar presidenzi effettivi tal-aħħar snin. Fuq numru ta' fronti l-Portugiżi kienu lesti bl-aġenda tagħhom li rriflettiet il-perspettivi soċjalisti demokratiċi tal-gvern preżenti mmexxi minn Antonio Costa. Filfatt, kien hemm emfażi l-ħin kollu fuq il-politika soċjali tal-Unjoni u impenn biex l-Unjoni ma tibqax lura milli twettaq il-pjan ta' rkupru u salvataġġ ħalli tfieq mid-damdima tal-pandemija. Is-summit ta' Porto, għalkemm ma bidilx wisq il-lanja li qed tieħu l-politika soċjali Ewropea, talanqas sammar il-mira li l-għanijiet soċjali għandhom jibqgħu ċentrali fil-ħidma Ewropea daqs dawk ekonomiċi u ambjentali. Fejn il-presidenza Portugiża ma rnexxilhiex tavvanza, kien, bħal fil-każ tal-presidenzi ta' qabilha, fuq il-front tal-immigrazzjoni.